钦定古今图书集成/明伦汇编/皇极典/第253卷 > 易经 > 临卦
## 钦定古今图书集成/明伦汇编/皇极典/第253卷 > 易经 > 临卦

《象》曰：“泽上有地，临。”君子以教思无穷，容保民无疆。

〈程传〉“泽之上有地”，泽，崖也，水之际也。物之相临与含容，无若水之在地，故泽上有地为“临”也。君子观亲临之象，则教思无穷，亲临于民，则有教导之意思也。“无穷”，至诚无斁也。亲含容之象，则有容保民之心。“无疆”，广大无限也。含容有广大之意，故为无穷无疆之义。